壽潘介岩
作者：王柏
朝代：宋

paragraphs: 寶祐重頒曆，祥開甲子三。
一分春色滿，喜溢壽巵寬。
去歲霑餘慶，連宵飫豆籩。
今年東望處，紫氣護天關。
正阻松椿祝，難忘契誼覃。
只將生硬語，便作瓣香看。
天不生賢數，人培厚德難。
幾年涵養力，方到介而安。
出處隨時義，從容最可觀。
青雲平進步，中立了無偏。
一解星屏紱，扁舟歸故山。
修門無一字，已决此身閒。
卜築遷新宇，除書動笋班。
勤渠朱邸講，公論藹朝端。
善類頻回首，爭先傒奏篇。
忠嘉當有力，聖德本天涵。